b"\n_START_ARTICLE_\nSanta Coloma de Gramenet\n_START_SECTION_\nGeografia\n_START_PARAGRAPH_\nSanta Coloma de Gramenet \xc3\xa9s situada a l'est del riu Bes\xc3\xb2s, entre la Serralada de Marina i el pla de Badalona._NEWLINE_Limita al nord amb el municipi de Montcada i Reixac, a l'oest amb el de Barcelona, a l'est amb el de Badalona i al sud amb el de Sant Adri\xc3\xa0 de Bes\xc3\xb2s._NEWLINE_La topografia del municipi \xc3\xa9s bastant accidentada. Perpendicularment al riu Bes\xc3\xb2s corren tres serralades de nord a sud: la Serralada de Sant Mateu (que forma part de la Serra de Marina), la Serralada de les Mosques d'Ase (tamb\xc3\xa9 anomenada Montserrat dels Pobres), i la Serralada de Sistrells (o d'en Mena). Aquestes tres serres formen entre elles dues valls (on discorrien antigament llurs rieres): la vall de Carcerenya (o vall Pallaresa) i la vall de Sistrells._NEWLINE_El punt m\xc3\xa9s alt del municipi \xc3\xa9s el puig Castellar, anomenat popularment tur\xc3\xb3 del Pollo, amb 303 m.\n_START_SECTION_\nEdat mitjana\n_START_PARAGRAPH_\nLa hist\xc3\xb2ria de la localitat va comen\xc3\xa7ar a l'edat mitjana, uns anys abans de l'any 1000, moment en qu\xc3\xa8 s'inicia la repoblaci\xc3\xb3 de la zona; d'aquesta \xc3\xa8poca s'acostuma a datar un capitell rom\xc3\xa0nic toscament esculpit prop de l'Esgl\xc3\xa9sia Vella que sembla indicar l'exist\xc3\xa8ncia d'un petit cenobi i esglesiola que podria haver estat destru\xc3\xafda l'any 985 a causa de la r\xc3\xa0tzia d'Almansor. L'any 1019 s'esmenta l'esgl\xc3\xa9sia sota l'advocaci\xc3\xb3 de Santa Coloma en un pergam\xc3\xad de Ramon Berenguer I i, especialment, amb m\xc3\xa9s precisi\xc3\xb3 al Cartulari de Sant Cugat del Vall\xc3\xa8s fent refer\xc3\xa8ncia al lloc de Gramenet era sufrag\xc3\xa0nia de Santa Maria de Badalona. L'any 1056 ambdues van ser donades per Ramon Berenguer i Almodis a la can\xc3\xb2nica de la catedral de Barcelona, amb els seus delmes._NEWLINE_A la baixa edat mitjana Santa Coloma estava formada per un conjunt de cases i masos al voltant de l'esgl\xc3\xa9sia, ubicada a prop del riu Bes\xc3\xb2s, hi havia uns catorze o quinze masos o casals residencials amb explotacions agr\xc3\xa0ries m\xc3\xa9s importants. Alguns s'han conservat, com Torre Balldovina, Mas Carcerenya, Torre Pallaresa, Mas Fonollar i Can Peixauet i, altres han desaparegut, com Can Franquesa, Mas Mar\xc3\xad, Torre Roja, Can Mart\xc3\xad, Can Gener, entre altres. Eren importants tamb\xc3\xa9 els molins fariners a la vora esquerra del riu. Com el lloc era una senyoria pertanyent a la seu barcelonina, no va estar subjecte a les servituds feudals, tot i que van anar adquirint import\xc3\xa0ncia i prevalen\xc3\xa7a jer\xc3\xa0rquica algunes importants cases, com Torre Pallaresa. Els canonges, finalment, van cedir Santa Coloma a la Pia Almoina, instituci\xc3\xb3 que cobrava la majoria dels delmes. D'altra banda, els drets que tenien els Montcada sobre Santa Coloma, tamb\xc3\xa9 sobre Badalona, Tiana i Alella, van passar el 1225 a Ramon de Plegamans, que el 1240 va deixar-los en testament a la catedral de Barcelona. La poblaci\xc3\xb3 va ser considerada  poble for\xc3\xa0 del territori de la ciutat de Barcelona, aix\xc3\xb2 va comportar-li moltes franqueses per\xc3\xb2 tamb\xc3\xa9 obligacions: per exemple, va contribuir econ\xc3\xb2micament a la construcci\xc3\xb3 de les muralles. A m\xc3\xa9s, el Consell de Cent va reclamar les rescloses que Santa Coloma havia fet al Bes\xc3\xb2s per encarrilar les aig\xc3\xbces vers els molins.\n_START_SECTION_\nEdat moderna\n_START_PARAGRAPH_\nLa proximitat de la poblaci\xc3\xb3 al monestir de Sant Jeroni de la Murtra va fer m\xc3\xa9s coneguda la poblaci\xc3\xb3 durant el segle XV. Durant la guerra civil catalana contra Joan II, va haver-hi una important batalla a Torre Balldovina l'any 1471. Fra Aixel\xc3\xa0, membre de la Murtra relata que mentre va haver-hi les revoltes remences, a la localitat es van produir saqueigs, incendis i persecucions. D'altra banda, el clima m\xc3\xa9s sa de la zona va servir en moltes ocasions com a refugi de les epid\xc3\xa8mies que es succe\xc3\xafen a la capital: l'any 1589, el Consolat de Mar es va refugiar a Santa Coloma. No obstant aix\xc3\xb2, la poblaci\xc3\xb3 s\xc3\xad que va patir alguns trastorns negatius al llarg d'aquesta \xc3\xa8poca: l'allotjament de tropes castellanes al segle XVII, que van cometre excessos; la guerra dels Segadors, que va acabar amb repres\xc3\xa0lies per haver actuat en contra de l'ex\xc3\xa8rcit reial; i, tamb\xc3\xa9, el poble es va aixecar i va desarmar els ter\xc3\xa7os castellans del sector durant la guerra de Lliga d'Augsburg, el 1689. A pesar d'aix\xc3\xb2, la poblaci\xc3\xb3 va aconseguir anar augmentant i es van dur a terme millores en el sector agrari: es van fer noves plantacions de vinya, es van dessecar aiguamolls i l'augment de l'horta va afavorir l'aparici\xc3\xb3 de safareigs i basses per a rec, alhora que van augmentar les concessions de regatge a trav\xc3\xa9s del Rec Comtal. Mentre va durar el bloqueig i setge de Barcelona durant la guerra de Successi\xc3\xb3, fins a 1714, va comportant el desembarcament i ocupaci\xc3\xb3 de cases als pobles forans.\n_START_SECTION_\nEdat contempor\xc3\xa0nia\n_START_PARAGRAPH_\nA finals del segle XIX diverses fam\xc3\xadlies de la burgesia barcelonina van posar de moda estiuejar a Santa Coloma: un dels pioners va ser l'historiador Ferran de Sagarra, propietari de la Torre Balldovina i pare del c\xc3\xa8lebre poeta Josep Maria de Sagarra._NEWLINE_L'entorn geogr\xc3\xa0fic, el clima i la proximitat a la gran ciutat van facilitar aquesta migraci\xc3\xb3 que es repetia cada any entre els mesos de juny i setembre. _NEWLINE_Els senyors van comprar terrenys i van construir les seves cases d'esbarjo que van embellir la fesomia del poble. Les noves construccions es van agrupar envoltant el nucli originari de la vila. _NEWLINE_Algunes d'aquestes finques van desapar\xc3\xa8ixer en l'efervesc\xc3\xa8ncia especulativa de la d\xc3\xa8cada dels 60 (can Gordi, can Nohet). Altres van aconseguir salvar-se i han estat recuperades i incorporades al patrimoni de la ciutat com can Muntll\xc3\xb3, can Sister\xc3\xa9, can Franquesa o can Mariner, una antiga masia del segle XVII, que a finals del XIX va ser la segona resid\xc3\xa8ncia dels Roviralta, els qui la van reformar i van ampliar. En la d\xc3\xa8cada dels vuitanta es va convertir en un casal de barri (la recuperaci\xc3\xb3 de la masia i la pla\xc3\xa7a adjacent, va ser obra de l'arquitecte colomenc Xavier Valls, mort en l'atemptat d'ETA contra els magatzems Hipercor)._NEWLINE_L'edifici m\xc3\xa9s emblem\xc3\xa0tic d'aquella etapa \xc3\xa9s can Roig i Torres. Avui convertida en escola municipal de m\xc3\xbasica, aquesta mansi\xc3\xb3, una de les m\xc3\xa9s boniques de la ciutat, barreja de forma harm\xc3\xb2nica els estils noucentista i modernista. Va ser constru\xc3\xafda entre 1906 i 1912 per Rafael Roig i Torres, un home adinerat que, entre altres c\xc3\xa0rrecs, va ocupar els de c\xc3\xb2nsol de l'Uruguai a Barcelona i tinent d'alcalde a l'Ajuntament barcelon\xc3\xad. _NEWLINE_La influ\xc3\xa8ncia de la col\xc3\xb2nia barcelonina va ser gran, malgrat que les relacions socials entre estiuejants i nadius sempre van ser molt classistes: alguns forasters evitaven deliberadament el contacte amb el poble pla, es refugiaven en les seves torres amb jard\xc3\xad i, com m\xc3\xa0xim, es deixaven veure en la missa del diumenge._NEWLINE_La pres\xc3\xa8ncia temporal d'aquestes fam\xc3\xadlies adinerades va suposar una millora econ\xc3\xb2mica per a un sector de la poblaci\xc3\xb3 colomenca. A petici\xc3\xb3 dels estiuejants, l'Ajuntament va crear l'any 1895 la Festa Major d'Estiu per complimentar i acomiadar a tan il\xc2\xb7lustres personatges. No obstant aix\xc3\xb2, l'antiga festa de la patrona, el 31 de desembre, mai va deixar de celebrar-se._NEWLINE_En contrast amb aquestes anades i vingudes de fam\xc3\xadlies riques, es produeixen les dues primeres onades migrat\xc3\xb2ries modernes, encara que de molt redu\xc3\xafdes proporcions: una procedent de l'interior de Catalunya i una altra, d'Arag\xc3\xb3, que es va con\xc3\xa8ixer popularment amb l'apel\xc2\xb7latiu dels ma\xc3\xb1os. En els dos casos les dificultats d'integraci\xc3\xb3 van ser m\xc3\xadnimes. Es tractava de jornalers, m\xc3\xa0 d'obra agr\xc3\xadcola._NEWLINE_El 27 d'octubre de 2009 el seu alcalde, Bartomeu Mu\xc3\xb1oz (PSC), va ser detingut per la Gu\xc3\xa0rdia Civil per presumpta implicaci\xc3\xb3 en un afer de corrupci\xc3\xb3 (cas Pret\xc3\xb2ria), juntament amb Maci\xc3\xa0 Alavedra i Llu\xc3\xads Prenafeta, tots dos relacionats amb CDC.\n_START_SECTION_\nComposici\xc3\xb3 de la Corporaci\xc3\xb3 Municipal\n_START_PARAGRAPH_\nEl Ple de l'Ajuntament est\xc3\xa0 format per 27 regidors. En les eleccions municipals de 2019 el Partit dels Socialistes de Catalunya-Comprom\xc3\xads per Barcelona-Units-Candidatura de Progr\xc3\xa9s (PSC-CP) obtingu\xc3\xa9 17 regidors, Ciutadans - Partit de la Ciutadania (Cs) n'obtingu\xc3\xa9 4, En Com\xc3\xba Podem Santa Coloma-En Com\xc3\xba Guanyem (ECP-SCG-ECG) 3, i Esquerra Republicana de Catalunya-Acord Municipal (ERC-AM) 3.\n_START_SECTION_\nFesta patronal\n_START_PARAGRAPH_\nS'hi celebren dues festes majors. La d'estiu \xc3\xa9s el primer cap de setmana de setembre. La d'hivern t\xc3\xa9 com a dia central el 31 de desembre, festivitat de Santa Coloma.\n_START_SECTION_\nEsport\n_START_PARAGRAPH_\nSanta Coloma \xc3\xa9s coneguda pel seu alt nivell en el futbol sala. El CatGas Santa Coloma \xc3\xa9s el principal club de la ciutat, participa en la m\xc3\xa0xima divisi\xc3\xb3 del pa\xc3\xads, la Divisi\xc3\xb3 d'Honor de la LNFS. A m\xc3\xa9s del seu equip professional, el club t\xc3\xa9 un dels millors planters d'Espanya._NEWLINE_Tamb\xc3\xa9 cal destacar a la Uni\xc3\xb3 Deportiva Atl\xc3\xa8tica Gramenet que ha portat el nom de la ciutat des dels anys 50 en el terreny del futbol. _NEWLINE_El b\xc3\xa0squet tamb\xc3\xa9 \xc3\xa9s un esport amb for\xc3\xa7a tradici\xc3\xb3. El moment \xc3\xa0lgid d'aquest esport a la ciutat va ser als anys 80, quan l'equip conegut com a Licor 43 Santa Coloma va participar en la lliga ACB._NEWLINE_Aix\xc3\xad mateix, Santa Coloma ha estat la seu de diverses activitats relacionades amb el jorkyball. Tanmateix assenyalar al CE Puig Castellar o el Santa Coloma Rugby Club en rugbi o el Gramenet Hoquei Patins en hoquei patins.\n_START_SECTION_\nPremis Climent Mur\n_START_PARAGRAPH_\nEls Premis Climent Mur s\xc3\xb3n guardons que, cada dos anys des de 1989, convoca l'\xc3\x80rea Cultural Oriol de Santa Coloma de Gramenet. Els guardonats amb aquests premis, s\xc3\xb3n persones que d'una manera an\xc3\xb2nima, desenvolupen uns valors humans en la conviv\xc3\xa8ncia di\xc3\xa0ria amb la gent dels diferents barris de Santa Coloma de Gramenet, Barcelona i la seva \xc3\x80rea Metropolitana. Els candidats s\xc3\xb3n presentats a proposta d'algun grup, associaci\xc3\xb3, entitat, organisme o comunitat de ve\xc3\xafns. Posteriorment un jurat examina i valora les propostes presentades i selecciona els guardonats. L'acte de lliurament dels Premis es realitza festivament, normalment el 10 de novembre cada dos anys._NEWLINE_Climent Mur va n\xc3\xa9ixer a Santa Coloma de Gramenet el 10 de novembre de 1927. En la seva joventut va ser obrer de la metal\xc2\xb7l\xc3\xbargia i posteriorment va fer els estudis d'infermer. Va ser ATS, Ajudant T\xc3\xa8cnic Sanitari, i va destacar per la seva tasca humanit\xc3\xa0ria en favor de la gent que el voltava. Va morir quan tenia 43 anys. Climent Mur va practicar a la seva vida molts valors humans. La seva senzillesa, l'esperit de servei, la seva simpatia i el seu bon humor, entre altres valors, van ser palesos en el tracte amb les persones ve\xc3\xafnes sense distanciar-se'n."